b'\n_START_ARTICLE_\nSvet slovenskih organizacij\n_START_PARAGRAPH_\nSvet slovenskih organizacij (SSO) je ena od dveh krovnih organizacij slovenske manj\xc5\xa1ine v Italiji. Prizadeva si za razvoj slovenske manj\xc5\xa1ine in sodelovanje te s Slovenijo ter zastopa interese svojih \xc4\x8dlanov v \xc5\xa1ir\xc5\xa1i manj\xc5\xa1inski skupnosti. SSO je nadstrankarska organizacija, ustanovljena pa je bila kot katoli\xc5\xa1ka protiute\xc5\xbe dominantni Slovenski kulturno-gospodarski zvezi oz. organizacija tistega dela slovenske skupnosti v Italiji, ki ga je mati\xc4\x8dna Slovenija (v okviru Jugoslavije) zapostavljala zaradi ideolo\xc5\xa1kih razlik. Iz iste skupine izhaja tudi edina stranka manj\xc5\xa1ine Slovenska skupnost._NEWLINE_SSO je bil ustanovljen leta 1976 na de\xc5\xbeelni ravni FJK, sestavljajo pa ga pokrajinski odbori treh pokrajin manj\xc5\xa1ine s sede\xc5\xbei v Trstu, Gorici in \xc4\x8cedadu. Danes SSO zdru\xc5\xbeuje katoli\xc5\xa1ko usmerjene, pa tudi nekatere druge organizacije in dru\xc5\xa1tva s podro\xc4\x8dja kulture, politike, gospodarstva in izobra\xc5\xbeevanja.'